ကျောက်စိမ်းလုပ်ကွက် မြေစာနွံကန်ပေါက်ကျမှုပြန်ဖြစ်၊ လူဆယ်ဂဏန်း ပျောက်ဆုံးနေ

𝗕𝘆 𝗞𝗪 (𝗬𝘂𝘀𝗮𝗻), 𝟭𝟯 𝗝𝗮𝗻𝘂𝗮𝗿𝘆 𝟮𝟬𝟮𝟱

ကချင်ပြည်နယ် ဖားကန့်၊ ဆိုင်းတောင် (ဆိပ်မူ) ကျေးရွာအုပ်စု၊ စပေါ့ရွာထိပ်က ကျောက်စိမ်းလုပ်ကွက်မြေစာ နွံကန်ပေါက်ကျတဲ့အတွက် ရပ်ကွက် (၂) ခု နွံမြုပ်သွားပြီး အရပ်သားပျောက်ဆုံးမှုတွေ ရှိနေတယ်လို့ သိရှိရပါတယ်။ 

စပေါ့ကျေးရွာ ရပ်ကွက်တွေဖြစ်တဲ့ ဆုံဆည်းရာရပ်ကွက်၊ ချောင်းဖျားရပ်ကွက်၊ ကျောင်းကုန်းရပ်ကွက်၊ (၃) ရပ်ကွက်ထိပ်မှာရှိတဲ့ ကျောက်စိမ်းလုပ်ကွက် မြေစာသွန်တဲ့ ရေကန်ပေါက်ကျလာတဲ့အတွက် ဆုံဆည်းရာရပ်ကွက်နဲ့ ချောင်းဖျားရပ်ကွက်ရှိ နေအိမ်တွေ ပျက်စီးပြီး၊ မိသားစုလိုက် သေဆုံးမှုတွေရှိတယ်လို့ စပေါ့ကျေးရွာနေပြည်သူတစ်ဦးက ဆိုပါတယ်။  

“ဆုံဆည်းရာ ရပ်ကွက်ကတော့ အကုန်နီးပါးပျက်သွားပြီ။ မိသားစုလိုက်ပါတဲ့ မိသားစုတွေရှိတယ်။ နောက်ပြီး ရေမဆေးရှာတဲ့သူတွေ ဘယ်လောက်ပါလဲ။ အဲ့တာ အတိအကျ မသိသေးဘူး။ ဖော်နေတုန်းပဲ”လို့ စပေါ့ကျေးရွာနေပြည်သူက ပြောပါတယ်။

ချောင်းဖျားရပ်ကွက်မှာလည်း အရပ်သားနေအိမ် (၁၀) ခုထက်မနည်း ပျက်စီးသွားပြီး၊ ရပ်ကွက်နှစ်ခုအတွင်း လူသေဆုံးမှုဟာ ဆယ်ဂဏန်းအထက် ရှိနိုင်တယ်လို့ ဒေသခံက ခန့်မှန်းပါတယ်။

“လူသေတာကတော့ ဆယ်အထက်တော့ရှိမှာ။ အနည်းဆုံး သုံးလေးဆယ်လောက်တော့ ခန့်မှန်းတာ ဟုတ်တယ်။ အဲ့ဒီနွံကန်ပေါက်သွားတဲ့တကြောက ဆုံဆည်းရာရပ်ကွက်က အိမ်ခြေတအားစိပ်တယ်။”လို့ ဆက်ပြောပါတယ်။

နွံလွှမ်းမိုးခြင်းခံရတဲ့နေရာတွေမှာ ဆိပ်မူကျေးရွာအုပ်စုရှိ ပရဟိတကယ်ဆယ်ရေးအဖွဲ့တွေက ကယ်ဆယ်ရေးလုပ်ဆောင်နေပြီး၊ လတ်တလော ရုပ်အလောင်း (၇) လောင်း ဆယ်ယူရရှိထားကြောင်း သိရှိရပါတယ်။

ပေါက်ကျသွားတဲ့နွံကန်ထဲ မြေစာသွန်ခြင်းလုပ်ငန်းကို အဓိပတိကုမ္ပဏီက လုပ်ဆောင်နေတာဖြစ်ကြောင်းလည်း သိရှိရပါတယ်။